CELEX: 32013R0718
Language: el
Date: 2013-07-25 00:00:00
Title: Κανονισμός (ΕΕ) αριθ. 718/2013 της Επιτροπής, της 25ης Ιουλίου 2013 , για την τροποποίηση του κανονισμού (ΕΚ) αριθ. 608/2004 για τη σήμανση των τροφίμων και των συστατικών τροφίμων με προσθήκη φυτοστερολών, φυτοστερολεστέρων, φυτοστανολών ή φυτοστανολεστέρων Κείμενο που παρουσιάζει ενδιαφέρον για τον ΕΟΧ

26.7.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 201/49
            
         ΚΑΝΟΝΙΣΜΌΣ (ΕΕ) αριθ. 718/2013 ΤΗΣ ΕΠΙΤΡΟΠΉΣ
   της 25ης Ιουλίου 2013
   για την τροποποίηση του κανονισμού (ΕΚ) αριθ. 608/2004 για τη σήμανση των τροφίμων και των συστατικών τροφίμων με προσθήκη φυτοστερολών, φυτοστερολεστέρων, φυτοστανολών ή φυτοστανολεστέρων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/13/ΕΚ του Ευρωπαϊκού Κοινοβουλίου και του Συμβουλίου, της 20ής Μαρτίου 2000, για προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων (1), και ιδίως το άρθρο 4 παράγραφος 3,
   Εκτιμώντας τα ακόλουθα:
   
               (1)
            
            
               Σε συνέχεια γνωμοδότησης της επιστημονικής επιτροπής για τα τρόφιμα, της 26ης Σεπτεμβρίου 2002 (2) και για να εξασφαλιστεί ότι οι καταναλωτές έχουν σωστή πληροφόρηση όταν αγοράζουν τρόφιμα και συστατικά τροφίμων με την προσθήκη φυτοστερολών, φυτοστερολεστέρων, φυτοστανολών ή φυτοστανολεστέρων, ο κανονισμός (ΕΚ) αριθ. 608/2004 της Επιτροπής, της 31ης Μαρτίου 2004, για τη σήμανση των τροφίμων και των συστατικών τροφίμων με προσθήκη φυτοστερολών, φυτοστερολεστέρων, φυτοστανολών ή φυτοστανολεστέρων (3) προβλέπει την αναγραφή υποχρεωτικών στοιχείων, επιπλέον των όσων απαριθμούνται στο άρθρο 3 της οδηγίας 2000/13/ΕΚ για την επισήμανση αυτών των τροφίμων.
            
         
               (2)
            
            
               Ο κανονισμός (ΕΚ) αριθ. 608/2004 προβλέπει ότι η επισήμανση τέτοιων τροφίμων και συστατικών τροφίμων περιέχει, μεταξύ άλλων, δήλωση σύμφωνα με την οποία το προϊόν προορίζεται αποκλειστικά για άτομα που επιθυμούν να μειώσουν το επίπεδο της χοληστερόλης στο αίμα τους. Σκοπός αυτής της υποχρεωτικής δήλωσης είναι να εξασφαλιστεί ότι το προϊόν απευθύνεται στην ομάδα-στόχο του και, συνεπώς, αποφεύγεται η περιττή κατανάλωση από μη στοχευόμενες ομάδες.
            
         
               (3)
            
            
               H εκούσια συμπερίληψη ισχυρισμών υγείας και διατροφής διέπεται από τον κανονισμό (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τους ισχυρισμούς διατροφής και υγείας που διατυπώνονται στα τρόφιμα (4). Στη συνέχεια, ο κανονισμός (ΕΚ) αριθ. 983/2009 της Επιτροπής, της 21ης Οκτωβρίου 2009, σχετικά με την έγκριση και την απόρριψη ορισμένων ισχυρισμών υγείας στα τρόφιμα οι οποίοι αφορούν τη μείωση του κινδύνου εκδήλωσης ασθένειας, καθώς και την ανάπτυξη και την υγεία των παιδιών (5), ο κανονισμός (ΕΕ) αριθ. 384/2010 της Επιτροπής, της 5ης Μαΐου 2010, σχετικά με την έγκριση και την άρνηση έγκρισης ορισμένων ισχυρισμών υγείας που διατυπώνονται για τα τρόφιμα και οι οποίοι αφορούν τη μείωση του κινδύνου εκδήλωσης ασθένειας, καθώς και την ανάπτυξη και την υγεία των παιδιών (6) και ο κανονισμός (ΕΕ) αριθ. 432/2012 της Επιτροπής, της 16ης Μαΐου 2012, σχετικά με τη θέσπιση καταλόγου επιτρεπόμενων ισχυρισμών υγείας που διατυπώνονται για τα τρόφιμα, εξαιρουμένων όσων αφορούν τη μείωση του κινδύνου εκδήλωσης ασθένειας και την ανάπτυξη και υγεία των παιδιών (7) επέτρεψαν τους ισχυρισμούς υγείας σχετικά με τη μείωση και τη σταθεροποίηση της χοληστερόλης στο αίμα όσον αφορά τρόφιμα που περιέχουν φυτοστερόλες και φυτοστανόλες, υπό ορισμένες προϋποθέσεις που αφορούν τη χρήση.
            
         
               (4)
            
            
               Σύμφωνα με τον κανονισμό (ΕΚ) αριθ. 983/2009 επιτρέπονται, υπό προϋποθέσεις ως προς τη χρήση, οι ακόλουθοι ισχυρισμοί υγείας: «Έχει αποδειχθεί ότι οι φυτοστερόλες μειώνουν τα επίπεδα χοληστερόλης στο αίμα. Τα υψηλά επίπεδα χοληστερόλης συνιστούν παράγοντα κινδύνου για την ανάπτυξη στεφανιαίας νόσου» και «Έχει αποδειχθεί ότι οι εστέρες φυτοστανολών μειώνουν τα επίπεδα χοληστερόλης στο αίμα. Τα υψηλά επίπεδα χοληστερόλης συνιστούν παράγοντα κινδύνου για την ανάπτυξη στεφανιαίας νόσου».
            
         
               (5)
            
            
               Σύμφωνα με τον κανονισμό (ΕΕ) αριθ. 384/2010 επιτρέπονται, υπό προϋποθέσεις ως προς τη χρήση, οι ακόλουθοι ισχυρισμοί υγείας: «Έχει αποδειχθεί ότι οι φυτοστερόλες και οι εστέρες φυτοστανολών μειώνουν τα επίπεδα χοληστερόλης στο αίμα. Τα υψηλά επίπεδα χοληστερόλης συνιστούν παράγοντα κινδύνου για την εκδήλωση στεφανιαίας νόσου.»
            
         
               (6)
            
            
               Σύμφωνα με τον κανονισμό (ΕΕ) αριθ. 432/2012 επιτρέπονται, υπό προϋποθέσεις ως προς τη χρήση, οι ακόλουθοι ισχυρισμοί υγείας: «Οι φυτοστερόλες/φυτοστανόλες συμβάλλουν στη διατήρηση των φυσιολογικών επιπέδων χοληστερόλης στο αίμα».
            
         
               (7)
            
            
               Η διατύπωση των εγκεκριμένων ισχυρισμών υγείας σε συνδυασμό με την υποχρεωτική δήλωση για την ομάδα-στόχο που θεσπίζεται με τον κανονισμό (ΕΚ) αριθ. 608/2004 θα μπορούσε δυνητικά να οδηγήσει τους καταναλωτές που δεν χρειάζεται να ελέγχουν το επίπεδο χοληστερόλης στο αίμα να χρησιμοποιήσουν το προϊόν. Συνεπώς, για να εξασφαλιστεί η συνέπεια των πληροφοριών που παρέχονται στην επισήμανση των τροφίμων και των συστατικών τροφίμων με προσθήκη φυτοστερολών, φυτοστερολεστέρων, φυτοστανολών ή φυτοστανολεστέρων, είναι δέον να τροποποιηθεί η υποχρεωτική δήλωση που θεσπίζεται με τον κανονισμό (ΕΚ) αριθ. 608/2004 και να εξασφαλιστεί ότι η διατύπωσή της εξυπηρετεί επαρκώς τον ενημερωτικό σκοπό για τον οποίο ορίστηκε αρχικά.
            
         
               (8)
            
            
               Για να μπορούν οι υπεύθυνοι επιχειρήσεων τροφίμων να προσαρμόζουν την επισήμανση των προϊόντων τους στις απαιτήσεις που θεσπίζονται με τον παρόντα κανονισμό, είναι σημαντικό να προβλεφθεί κατάλληλη μεταβατική περίοδος για την εφαρμογή του παρόντος κανονισμού.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του κανονισμού (ΕΚ) αριθ. 608/2004
   Στο άρθρο 2 του κανονισμού (ΕΚ) αριθ. 608/2004, το σημείο 3 αντικαθίσταται από το ακόλουθο κείμενο:
   
               «3.
            
            
               αναφέρεται η πληροφορία ότι το προϊόν δεν απευθύνεται σε άτομα που δεν χρειάζεται να ελέγχουν το επίπεδο της χοληστερόλης στο αίμα.».
            
         Άρθρο 2
   Μεταβατικά μέτρα
   Τα τρόφιμα και τα συστατικά τροφίμων με προσθήκη φυτοστερολών, φυτοστερολεστέρων, φυτοστανολών και/ή φυτοστανολεστέρων που διατίθενται στην αγορά ή έχουν επισημανθεί πριν από τις 15 Φεβρουαρίου 2014 τα οποία δεν συμμορφώνονται με τις απαιτήσεις του παρόντος κανονισμού μπορούν να κυκλοφορούν στο εμπόριο έως ότου εξαντληθούν τα αποθέματα των τροφίμων.
   Άρθρο 3
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Ιουλίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 109 της 6.5.2000, σ. 29.
   
      (2)  Γνώμη της SCF με τίτλο «Επισκόπηση των μακροχρόνιων συνεπειών από την πρόσληψη υψηλών επιπέδων φυτοστερολών από διάφορες πηγές διατροφής».
   
      (3)  ΕΕ L 97 της 1.4.2004, σ. 44.
   
      (4)  ΕΕ L 404 της 30.12.2006, σ. 9.
   
      (5)  ΕΕ L 277 της 22.10.2009, σ. 3.
   
      (6)  ΕΕ L 113 της 6.5.2010, σ. 6.
   
      (7)  ΕΕ L 136 της 25.5.2012, σ. 1.